
IEROSINĀJUMI
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
1.	atzinīgi vērtē to, ka Revīzijas palāta ir atzinusi Eiropas Savienības Pamattiesību aģentūras (FRA) 2022. finanšu gada pārskatiem pakārtotos darījumus par likumīgiem un pareiziem visos būtiskajos aspektos; pieņem zināšanai Revīzijas palātas konstatējumu par atkārtoti augsto ar pamatdarbību saistīto pārnesumu līmeni, proti, to, ka uz 2023. gadu ir pārnesti 6,4 miljoni EUR (26 %) no pieejamajām 2022. gada saistību apropriācijām; izceļ Revīzijas palātas komentāru par to, ka atkārtoti augstais pārnesumu līmenis ir pretrunā budžeta gada pārskata principam un liecina par strukturālām problēmām budžeta procesā un izpildes ciklā; pieņem zināšanai FRA atbildi, kurā norādīts, ka FRA darba specifika apgrūtina saistību par darbības izdevumiem uzņemšanos agrākā gada posmā un ir grūti pilnībā izvairīties no pārnesumiem; uzsver, ka FRA budžeta izpilde joprojām ir laba, izpildes rādītājam pēdējos desmit gados pārsniedzot 99 %;
[bookmark: _GoBack]2.	ar gandarījumu norāda uz FRA palīdzību tendenču noteikšanā diskriminācijas novēršanas un mākslīgā intelekta jomā un tās ieguldījumu labākā likumdošanas procesā un īstenošanā, kas izpaužas kā likumdošanas un politikas konsultācijas par tādiem jautājumiem kā bērnu tiesības, cietušo tiesības, terorisma apkarošana, datu aizsardzība, rasisma apkarošana, antisemītisms, etniskās minoritātes, LGBTIQ un citas neaizsargātas grupas;
3.	atzīst FRA ātro reakciju uz Krievijas iebrukumu Ukrainā, tostarp to, ka tā bija viena no pirmajām ES aģentūrām, kas ieradās pie robežas, sekoja līdzi situācijai un sagatavoja ziņojumu, divus biļetenus un tiešsaistes aptauju; atzinīgi vērtē FRA savlaicīgo reakciju uz jauniem pamattiesību jautājumiem, piemēram, FRA vispārējos norādījumus tās ziņojumā “Valstu neatkarīgu mehānismu izveide pamattiesību ievērošanas uzraudzībai pie ES ārējām robežām” un palīdzības sniegšanu ES dalībvalstīm valsts mehānismu izveidē vai stiprināšanā, lai uzraudzītu pamattiesību ievērošanu, nodrošinot aizsardzības pasākumus šo mehānismu neatkarības garantēšanai; atgādina, ka starptautiskās tiesības paredz nediskriminējošu attieksmi pret visiem bēgļiem;
4.	atzinīgi vērtē FRA pastāvīgās iniciatīvas ar mērķi veicināt sinerģiju starp ES aģentūrām un tās koordinējošo lomu vairākās iniciatīvās ar TI aģentūru tīkla līdzdalību, tostarp attiecībā uz datu aizsardzību un ar dzimumu saistītu vardarbību; ar gandarījumu norāda uz ciešo sadarbību ar Eiropas Robežu un krasta apsardzes aģentūru (Frontex), proti, to, ka tā darbojas kā Frontex Konsultatīvā foruma līdzpriekšsēdētāja un piedalās Frontex valdes sanāksmēs kā pamattiesību eksperte; atzinīgi vērtē to, ka Eiropas Savienības Tiesībaizsardzības apmācības aģentūrai (CEPOL), Frontex un Eiropas Savienības Aģentūrai lielapjoma IT sistēmu darbības pārvaldībai brīvības, drošības un tiesiskuma telpā (eu-LISA) ir tikusi nodrošināta apmācība par pamattiesībām un IT sistēmu izmantošanu robežu un drošības jomā; atzinīgi vērtē līdzdalību darbā, ko Eiropas Savienības Aģentūra tiesībaizsardzības sadarbībai (Eiropols) veic drošības jomā; atzinīgi vērtē sadarbību ar Eiropas Dzimumu līdztiesības institūtu (EIGE), lai sagatavotos darbam uz vietas saistībā ar II apsekojumu par vardarbību pret sievietēm;
5.	ar gandarījumu norāda, ka FRA lielā mērā pārsniedza galveno snieguma rādītāju mērķus un saglabāja augstu ieinteresēto personu apmierinātības līmeni; atzinīgi vērtē to, ka 2022. gadā FRA sagatavoja 28 publikācijas, 3062 pētnieciskās izlaides un 342 rakstiskus vai mutiskus ieguldījumus un organizēja vai līdzorganizēja 134 sanāksmes un pasākumus, kā arī to, ka medijos FRA bija pieminēta 4319 reizes; ar gandarījumu norāda uz pieaugošo iesaisti sociālajos medijos 2022. gadā;
6.	atzinīgi vērtē ieinteresēto personu augsto apmierinātības līmeni ar FRA darbībām 2022. gadā, kuru mērķis ir veicināt sadarbību, izmantojot Pamattiesību platformu; atzinīgi vērtē to, ka FRA organizēja virkni pasākumu, tostarp ceturto pamattiesību dialogu ar jauniešiem, kā arī citus darbseminārus un tīmekļseminārus, lai veicinātu tiesības, vērtības un brīvības;
7.	atzīst FRA lomu valsts cilvēktiesību infrastruktūras stiprināšanā, sadarbojoties un veidojot sinerģiju ar cilvēktiesību iestādēm un partnerību ar pilsoniskās sabiedrības institūcijām. norāda, ka Aģentūra pastāvīgi sniedz norādījumus patvēruma un migrācijas jomā, regulāri sagatavojot dalībvalstīm adresētus pārskatus par pamattiesību problēmjautājumiem, kuri saistīti ar migrāciju; atzinīgi vērtē FRA lomu uz cilvēktiesībām balstīta vēstījuma veicināšanā, proti, efektīvas komunikācijas izstrādi, iesaistīšanos jaunu digitālo lietotņu un rīku izstrādē un cilvēktiesību jomas dalībnieku apvienošanu Eiropas vērtību un brīvību veicināšanas nolūkā.

